钦定古今图书集成/历象汇编/岁功典/第052卷 > 念奴娇〈重午〉 张矩
## 钦定古今图书集成/历象汇编/岁功典/第052卷 > 念奴娇〈重午〉 张矩

三闾何在，把《离骚》细读，几番击节。蓠蕙椒兰纷江渚，
较以艾萧终别。清浊同流，醉醒一梦，此恨谁能说。忠
魂耿耿，只凭天辨优劣。　须信千古湘流，练丝缠黍，
端为英雄设。堪笑儿童浮菖歜，悲愤翻为喜悦。三叹
灵均，竟罹谗网，我独中情切。薰风聪户，榴花知为谁
裂。

===前调〈重午〉　　　　　　　　前人===楚湘旧俗，记包黍沉流，缅怀忠节。谁挽汨罗千丈雪，
一洗些魂离别。赢得儿童，红丝缠臂，佳话年年说。龙
舟争渡，搴旗捶鼓骄劣。　谁念词客风流，菖蒲桃柳，
忆闺门铺设。嚼征含商陶雅兴，争似年时娱悦。青杏
园林，一尊煮酒，当为浇凄切。南薰应解，把卿愁袂吹
裂。